KIRJALLINEN KYSYMYS E-1217/00 esittäjä(t): Camilo Nogueira Román (Verts/ALE) neuvostolle. Työllisyys, koulutus ja työntekijöiden liikkuvuus Galiciassa.



Virallinen lehti nro 046 E , 13/02/2001 s. 0148 - 0148



KIRJALLINEN KYSYMYS E-1217/00 esittäjä(t): Camilo Nogueira Román (Verts/ALE) neuvostolle (27. huhtikuuta 2000) Aihe: Työllisyys, koulutus ja työntekijöiden liikkuvuus Galiciassa Lissabonissa 23. ja 24. maaliskuuta 2000 pidetyssä Eurooppa-neuvoston erityiskokouksessa sovittiin unionin uudesta strategisesta päämäärästä työllisyyden, talousuudistusten ja sosiaalisen yhteenkuuluvuuden vahvistamiseksi osana tietopohjaista taloutta. Kokouksessa hyväksytyissä puheenjohtajan päätelmissä todettiin Euroopan talouden vakavaksi ongelmaksi 15 miljoonan ihmisen työttömyys, joka kohdistuu erityisen pahasti naisiin, ikääntyneisiin työntekijöihin ja tietyille Euroopan unionin alueille. Eurooppa-neuvosto päätti alkaa valmistella siirtymistä tietopohjaiseen talouteen ja yhteiskuntaan oppimisen ja koulutuksen avulla. Tämä arvio työllisyystilanteesta ja sen ratkaisumalli uuden talouden oloissa on puutteellinen, jos ei oteta huomioon, että työttömyys vaivaa nykyisin erityisesti matalan tulotason maita, ja myös Galician kaltaisia alueita, joiden koulutuksen, erityisesti teknisen ja yliopistollisen koulutuksen taso on sinänsä riittävä tietopohjaista taloutta varten, mutta joista parhaiten koulutettujen on muutettava pois, joten myös heidän koulutukseensa investoidut rahat koituvat rikkaampien alueiden hyödyksi. Tällaista kielteistä kehitystä jopa kannustetaan unionissa työntekijöiden alueellisen liikkuvuuden nimissä. Miten neuvosto siis aikoo toimia työllisyyden parantamiseksi, talousuudistusten ja sosiaalisen yhteenkuuluvuuden sekä alueiden välisen tasapainon vahvistamiseksi tietopohjaisessa taloudessa ja yhteiskunnassa Galician kaltaisilla alueilla, joissa on korkea työttömyys ja alhainen tulotaso ja joilla on periaatteessa riittävä kapasiteetti koulutuksen parantamiseksi, mutta joista kyvykkäimpien nuorten on muutettava pois etsimään työtä nimenomaan rikkaimmilta ja alhaisimman työttömyyden alueilta? Vastaus (10. heinäkuuta 2000) Lissabonissa kokoontunut Eurooppa-neuvosto vahvisti unionille uuden strategisen tavoitteen: siitä on tultava maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta. Eurooppa-neuvosto määritteli tämän tavoitteen toteuttamiseksi laaja-alaisen strategian, jonka on määrä antaa unionille mahdollisuus palauttaa täystyöllisyyden edellytykset ja vahvistaa alueellista yhteenkuuluvuutta Euroopan unionissa. Lissabonissa vahvistetussa uudessa prosessissa unioni luo puitteet, joiden ansiosta kaikki mahdolliset voimavarat voidaan asettaa käytettäväksi tietoon perustuvaan talouteen siirtymistä varten. Lisäksi unioni antaa oman panoksensa tähän toimintaan olemassa olevien yhteisön politiikkojen kautta ja Agenda 2000:n huomioon ottaen. Agenda 2000:n puitteissa heikosti kehittyneet alueet kuten Galicia voivat rakennerahastojen ansiosta hyödyntää yhteisön uutta alue- ja sosiaalitukien järjestelmää, jonka avulla ne voivat pyrkiä ratkaisemaan arvoisan parlamentin jäsenen mainitseman kaltaisia ongelmia.